"ብኣርባዕተ ነጥቢ ተመሪቕካ፡ ዋላ ውጽኢትካ ጽቡቕ እንተኾነ፡ ቀዲሞም ኣካለ-ጎደሎ ምዃንካ እዮም ዝርእዩ" ይብል እሞ፤ ዓይነ ስውራን ኣብ ናይ ውልቀ ትካላት ክቑጸሩ ዝሕሰብ ከምዘይኮነ ይዛረብ። "ደርብዩ ዘይድርብየና መንግስቲ ጥራይ እዩ ዝመስለኒ" ይብል። ''ናብ ጅቡቲ ወሲዶም ኣለሚኖምኒ'' እናንዬ ያለው ጓል 36 ዓመት ንእስቲ እያ። ''ቱጌዘር'' ድጋፍ ካብ ዝገብረለን ዓይነ ስውራን ደቂ ኣንስትዮ ሓንቲ እንትትከውን፤ ክልተ ደቃ ንበይና ተዕቢ። ኣብ ሰሜን ጎንደር፡ ወቅን ኣብ ዝበሃል ከባቢ ዝተወለደት እናንዬ፡ ኣብ 8 ዓመታ እያ ብርሃን ዓይና ስኢና። ኣብቲ እዋን ኣብ ከባቢኦም፡ ተላጋቢ ሕማም ተላቢዑ ከካብ ገዝኡ ክልተ ሰለስተ ሰብ ይዓውር ከምዝነበረን፡ ካብ ገዝኦም ድማ ንሳን ሓዋን እዚ ዕጫ ከምዝበጽሖምን ትዛረብ። ''መንግስቲ ልኢኹና'' ዝበሉ ውልቀ ሰባት፡ ክነምህረኩም ኢና ኢሎም ናዓኣን ንሓዋን ሒዞምዎም ናብ ኣዲስ ኣበባ ጉዕዞ ከምዝጀመሩ እናንዬ ትዝክር። እቶም ሰባት ሓዋ ኣብ ሑመራ ክልምን፡ ነዓኣ ድማ እናለመነት ናብ ኣዲስ ኣበባ ክትመጽእ ገይሮምዋ። ሽዑ ጓል ትሸዓተ ዓመት እያ ዝነበረት። ድሕሪኡ ኣብ 13 ዓመታ ናብ ደሬዳዋ፡ ካብኡ ናብ ደወሌ ወሲዶምዋ፤ ድሕሪኡ ድማ ብዘይደልደላ ኣብራኻ ብእግሪ ናብ ጅቡቲ ሒዞምዋ ኣትዮም። ኣብ ኣዲስ ኣበባን ጅቡቲን፡ መራሕን ተቖጻጻርን ዝኾነ ሓደ ሰብ እናተመደበላ፡ ካብ ንጉሆ ክሳብ ምሸት ዝለመነቶ ነቶም ሰረቕታ እናረከበት ዓመታት ተቖጺሮም። እቶም ሰባት ኣብ ልመና ምስ ዘዋፈርዎ ጉዱእ ኣካል ወዲ ሰላስተ ዓመት ህጻን ኣብ ጅቡቲ ጸኒሓ እያ። ስቓይ ምስ በዝሓ፡ ካብቶም ጨወይታ ሃዲማ፡ ኣብ ጅቡቲ ሓበሻ ናብ ዝነብርሉ ከባቢ ከይዳ። ብሓገዝ እቶም ሓበሻ፡ ናብ ድሬዳዋ ኣምሊጣ። ኮይኑ ግና እቶም ጨወይታ ኣበይ ከምዘላ ሓበሬታ ስለዝረኸቡ፡ ተኸታቲሎም ሒዞም ናብ ኣዲስ ኣበባ ኣምጺኦምዋ። መሊሶም ንብዙሕ ዓመታት ክትልምን ገይሮምዋ። ''ብሓፈሻ ካብ 9 ክሳብ 17 ዓመታት ነዐኦም ኣገልጊለዮም'' ትብል። ዘለምኑኺ ዝነበሩ ከመይ ዝበሉ ሰባት እዮም?
